|  |
| --- |
|   |
|  |

#### ohje ÄÄNESTYKSEEN YHTIÖKOKOUKSESSA

**Äänestystilanteet**

Yhtiökokouksessa tehdään varsin paljon päätöksiä yksimielisesti. Yksimieliset päätökset tehdään usein niin, ettei esiin edes nouse muita kuin yksi päätösehdotus. Juridisesti yhtiökokouksen päätökset ovat yksimielisiä, ellei niistä ole suoritettu virallista äänestystä. Päätös voi siis olla yksimielinen, vaikka keskustelua olisi käyty muista ratkaisuvaihtoehdoista.

Jos keskustelu osoittaa, ettei päätös tule olemaan yksimielinen tulee suorittaa äänestys. Tyypillisesti ennen virallista äänestystä suoritetaan koeäänestys käsiäänestyksellä. Virallisessa äänestyksessä osake tuottaa yhden äänen kaikissa yhtiökokouksessa käsiteltävissä asioissa ellei yhtiöjärjestyksessä määrätä, että jokainen osakeryhmä tuottaa yhden äänen. Koeäänestyksen jälkeen kokouksessa on aina hyvä kysyä vaaditaanko virallista äänestystä. Virallisen äänestyksen suorittaminen on aina suositeltavaa, yhdenkin osakkaan sitä vaatiessa.

**Äänileikkuri**

Yhtiökokouksessa järjestettävässä äänestyksessä on huomattava äänileikkuri. Lain mukaan yhden osakkeenomistajan äänimäärä on enintään viidesosa (1/5) kokouksessa edustettujen osakkeiden yhteenlasketusta äänimäärästä ellei yhtiöjärjestyksessä toisin määrätä.

Yhtiöjärjestyksissä on paljon vanhana asunto-osakeyhtiölain sanamuodon mukaisia määräyksiä, joiden mukaan ”Kukaan ei saa äänestää enemmällä kuin puolella (1/2) kokouksessa edustettujen osakkeiden yhteenlasketusta äänimäärästä.”

Nykyisen asunto-osakeyhtiölain myötä äänileikkurin tulkintasääntöjä muutettiin siten, että valtuutetun edustamien osakkeenomistajien äänimääriä ei enää lasketa yhteen. Näin ollen voimassa olevan lain mukaisessa tilanteessa   valtuutettu voi edustaa kuinka suurta osuutta yhtiön osakkeista tahansa. Lain mukaan äänileikkuri soveltuu ainoastaan niissä tilanteissa, joissa yhden henkilön tai samojen tahojen yhdessä omistamat osakeryhmät yksinään tuottavat yli 20 % ääniosuuden. Koska, tästä lain mukaisesta pääsäännöstä on mahdollista poiketa yhtiöjärjestysmääräyksellä, niin Kiinteistöliiton tulkinnan mukaan vanhan lain sanamuodon mukainen määräys ” Kukaan ei kuitenkaan saa äänestää enemmällä kuin puolella (1/2) kokouksessa edustettujen osakkeiden yhteenlasketusta äänimäärästä.” tulee sovellettavaksi edelleen vanhan lain mukaisten laskentasääntöjen perusteella. Tämä tarkoittaa Kiinteistöliiton tulkinnan mukaan sitä, että äänileikkurisäännös soveltuu myös valtuutetun edustamiin osakkeisiin.

Koska äänileikkurisäännöksestä voidaan määrätä toisin yhtiöjärjestyksessä, on myös mahdollista, ettei se yhtiöjärjestyksen mukaan tule lainkaan sovellettavaksi. Aina äänileikkurimääräykset eivät ole kuitenkaan yksiselitteisesti ilmaistu yhtiöjärjestyksessä ja joudutaan tulkinnanvaraisiin tilanteisiin esimerkiksi sen suhteen onko yhtiössä tarkoitus soveltaa lain mukaista äänileikkuria vai ei.

Tyypillisiä yhtiöjärjestysmääräyksiä ja niiden tulkinnat:

1. Osake tuottaa yhden äänen kaikissa yhtiökokouksessa käsiteltävissä asioissa. Yhtiökokouksessa järjestettävässä äänestyksessä yhden osakkeenomistajan äänimäärä on enintään viidesosa kokouksessa edustettujen osakkeiden yhteenlasketusta äänimäärästä

🡪 Lain mukainen, valtuutuksella ääniä ei lasketa yhteen

1. Osake tuottaa yhden äänen kaikissa yhtiökokouksessa käsiteltävissä asioissa. Kukaan ei saa äänestää enemmällä kuin puolella (1/2) kokouksessa edustettujen osakkeiden yhteenlasketusta äänimäärästä 🡪 Valtuutetut äänet lasketaan yhteen
2. Osake tuottaa yhden äänen kaikissa yhtiökokouksessa käsiteltävissä asioissa. 🡪 Ei poista äänileikkuria vaan äänet leikataan kuten kohdassa 1. (tulkinnanvarainen)
3. Jokaisella on yhtä monta ääntä kuin osakettakin 🡪 Äänestyksessä ei sovelleta äänileikkuria (tulkinnanvarainen)
4. Huom! Yhtiöjärjestysmääräys on kokonaisuus. Jos määräys kuuluu: ” Osake tuottaa yhden äänen kaikissa yhtiökokouksessa käsiteltävissä asioissa. Äänileikkuria ei sovelleta. 🡪 Tällöin äänileikkuria ei sovelleta (vrt. kohta 3)”. Tai jos määräys kuuluu: ”Jokaisella on yhtä monta ääntä kuin osakettakin. Yhtiökokouksessa järjestettävässä äänestyksessä yhden osakkeenomistajan äänimäärä on enintään viidesosa kokouksessa edustettujen osakkeiden yhteenlasketusta äänimäärästä.” 🡪 Äänileikkuri sovelletaan (vrt. kohta 4)

**Enemmistöpäätös**

Yhtiökokouksessa pääsääntönä on enemmistöpäätös. Enemmistöpäätös tarkoittaa sitä, että yhtiökokouksen päätökseksi tulee se ehdotus, jota kannattaa yli puolet annetuista äänistä. Äänten laskussa ei oteta huomioon sellaisten osakkaiden edustamia ääniä, jotka eivät saa äänestää asiassa esimerkiksi esteellisyyden takia, eikä äänestämättä jättäneiden osakkaiden edustamia ääniä. Päätökseen riittää siis enemmistö niistä äänistä, jotka kyseisessä äänestyksessä annetaan. Äänten mennessä tasan äänestys ratkeaa puheenjohtajan äänellä, jollei yhtiöjärjestyksessä määrätä toisin.

Vaaleissa valituksi tulee eniten ääniä saanut. Tasatilanteet ratkaistaan arvalla. Yhtiökokous voi ennen vaalia päättää, että valitun tulee saada yli puolet annetuista äänistä.

**Määräenemmistö päätös**

Määräenemmistö päätös tarkoittaa sitä, että päätökseksi tulee esitys, jota kannattaa 2/3 yhtiökokouksessa edustetuista osakkeista ja annetuista äänistä. Määräenemmistö lasketaan siis sekä edustetuista osakkeista ja annetuista äänistä.

Tavallisin määräenemmistöpäätös on yhtiöjärjestyksen muuttaminen. Määräenemmistövaatimusta ei voi lieventää yhtiöjärjestyksen määräyksellä, mutta sitä voidaan tiukentaa.